Børns optagethed af køn og krop

Det er en naturlig del af barndommen, at børn i alderen 0-6 år bliver opmærksomme på deres krop.

Børnene begynder at lege ”doktorlege”, og er nysgerrige og undersøgende. Det er også naturligt, at børnene stiller spørgsmål om krop og køn.

I Børnekompasset accepterer og anerkender vi børns nysgerrighed, og vi ved, at det hører med til deres normale udvikling at udforske køn og krop. Men vi ønsker samtidig at beskytte børnene ved at sætte grænser dér, hvor børnene ikke selv kan mestre eller rumme denne nysgerrighed.

I både vuggestuen og børnehaven kan flere børn opholde sig på toilettet samtidig. Dette betyder blandt andet, at børnene har mulighed for både at spejle sig og støtte hinanden under et toiletbesøg. Det er heller ikke usædvanligt, at et bleskift kan overværes af andre børn. Vi hjælper børnene med at sætte ord på det, deres naturlige nysgerrighed er optaget af.

Det er en helt naturlig del af børns udvikling, at de i perioder er optaget af ”doktorlege”. Disse lege er med til at danne det grundlag, børnene har for senere i livet at kunne udforske deres seksualitet. I Børnekompasset ved vi, hvad vi skal være opmærksomme på i forhold til hvor grænserne går ved disse lege, og vi støtter børnene i at kende deres egne grænser og i at sige fra, hvis der er noget, de ikke vil være med til.

Som forældre kan I også opleve at jeres barn begynder at ”onanere”, men her er det vigtigt at vide, at børn i den alder på ingen måde har seksuelle tanker og hensigter. Barnet har i stedet fokus på den følelse, det giver at røre ved sine kønsdele, og det kan i nogle tilfælde give barnet en vis tryghed.

Oplever personalet i Børnekompasset en bekymring omkring et barns optagethed af køn og krop, kontaktes forældrene.

Hvis I som forældre har spørgsmål eller oplever noget I undrer jer over, så henvend jer endelig til en af pædagogerne i Børnekompasset – vi hjælper gerne.